El municipi es converteix en un escenari de rodatge aquest cap de setmana en el marc de l'Eliana Cinema
15 de setembre de 2023

Aquest divendres, 15 de setembre, ha arrancat la VII edició de l’Eliana Cinema, el festival de curtmetratges organitzat per l'associació cultural LeCinema en col·laboració amb l'Ajuntament. D'aquesta manera, els prop de 20 equips inscrits han iniciat ja la ‘Secció 72-Hores’ amb el sorteig de les localitzacions i la revelació de l'objecte misteriós. Un repte per a guionistes i realitzadors que hauran de contar una història filmada en només tres dies en diversos escenaris de la localitat sense sobrepassar els 5 minuts de duració i amb la dificultat afegida d'incloure en el seu guió l'objecte sorpresa.

Aquesta vesprada serà la inauguració oficial del Festival amb la projecció de ‘Last Trial’ del director elianer Marino Darés, un Fan film de la coneguda saga Star Wars. La cita ha patit modificació de la localització a causa de la previsió e pluges i serà, finalment, a les 20 hores en el Nou Espai del Centre Sociocultural i no en el Cinema d’Estiu com estava previst. En aquest sentit tampoc es podrà celebrar l'activitat de cinema mut amb música en directe.

Demà dissabte, entre les 11 i les 13 hores, el Nou Espai acollirà el taller infantil ‘Coneix, aprén i juga amb l'àudio’, on xiquets d'entre 6 i 12 anys aprendran a fer la banda sonora d'una pel·lícula amb Mahalia Frizon. Un activitat que ha penjat ja el cartell de complet.

Dimarts i dimecres de la setmana vinent s'impartirà el taller obert al públic ‘Com fer un curt: el guió’ en dues parts i impartit pel reconegut escriptor, guionista, director i crític, Pedro Úris acompanyat d'Antonia Montaner. Totes dues cites seran a les 19 hores en el Nou Espai.

Per part seua, dijous 21 serà la projecció dels curtmetratges ‘ ‘El perro de al lado’, ‘La butaca de la Puta’ i ‘Purasangre’, a la mateixa hora i en la mateixa ubicació. I divendres serà l'ocasió per a veure els curtmetratges del concurs ‘72-Hores’ rodats a l'Eliana, on el públic assistent votarà al seu favorit. El curt amb major nombre de vots recollits aquest dia, tindrà un dels premis més valorats pels artistes: el Premi del públic. La cita serà des de les 20 hores a l'Auditori Municipal i l'accés serà gratuït amb invitació a través d'Elientrada.

I arribat dissabte 23 l'Auditori acollirà de nou, amb alguna sorpresa, la Gala de clausura del festival i el lliurament de premis de les seccions ‘72-Hores’ i ‘Cinema a l’Escola’. De nou, l'accés des de les 19 hores serà gratuït amb invitació a través d'Elientrada.

El primer edil, Salva Torrent, ha donat la benvinguda aquest matí al més del centenar de persones inscrites en aquesta setena edició i ha convidat a participar com a públic a elianers i elianeres en les activitats i projeccions al voltant del cinema que acull la localitat aquests dies.